Regionsudvalgets udtalelse om:

- »Meddelelse fra Kommissionen om de foreslåede foranstaltninger til udvikling af Fællesskabets posttjenester«, og - »Kommissionens forslag til Europa-Parlamentets og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester« (96/C 337/05)

REGIONSUDVALGET

vedtog på sin 13. plenarforsamling den 12.-13. juni 1996 (mødet den 13. juni) følgende udtalelse under henvisning til:

- »Meddelelse fra Kommissionen om de foreslåede foranstaltninger til udvikling af Fællesskabets posttjenester« og »Kommissionens forslag til Europa-Parlamentets og Rådets direktiv om fælles regler for udvikling af Fællesskabets posttjenester og forbedring af kvaliteten af disse tjenester« (KOM(95) 227 endelig udg.) ();

- Rådets beslutning af 3. januar 1996 om i medfør af EU-traktatens artikel 198 C, stk. 1, i Traktaten om Oprettelse af Det Europæiske Fællesskab, at anmode om Regionsudvalgets udtalelse,

- beslutning truffet af Regionsudvalget den 18. juli 1995 om at henvise sagen til Arbejdsgruppe 3 »Telekommunikation«,

- udtalelse vedtaget af Arbejdsgruppe 3 den 18. april 1996 med Frank Nash som ordfører (CdR 422/95 rev.),

- Traktaten om Oprettelse af Det Europæiske Fællesskab, særlig artikel 57, stk. 2, artikel 66 og artikel 100 A,

- Europa-Parlamentets beslutning af 22. januar 1993 om grønbogen om udvikling af det indre marked for posttjenester,

- Rådets resolution af 7. februar 1994 om udvikling af fællesskabets posttjenester,

- Kommissionens forslag og Rådets anmodning om Regionsudvalgets udtalelse om dette direktiv.

1. Indledning

I juni 1992 fremlagde Kommissionen en grønbog om udvikling af det indre marked for posttjenester.

I grønbogen analyserede Kommissionen situationen inden for postsektoren og fremsatte en række forslag med henblik på den videre udvikling af disse tjenester i Fællesskabet. Efter omfattende drøftelser blandt alle de berørte parter forelagde Kommissionen i juni 1993 resultaterne af denne debat i en meddelelse til Europa-Parlamentet og Rådet om retningslinjer for udvikling af Fællesskabets posttjenester, hvori en række EU-tiltag blev bragt i forslag. Endelig offentliggjorde Kommissionen i juli 1995 sit forslag til direktiv om fælles regler for udvikling af Fællesskabets posttjenester og forbedring af kvaliteten af disse tjenester.

Direktivet dækker hovedsagelig to områder:

- Etablering af en universel posttjeneste for alle EU-borgere;

- Liberalisering af bestemte posttjenester.

I tilknytning til dette direktiv offentliggjorde Kommissionen et udkast til meddelelse, hvori den redegør for de principper, som den agter at lægge til grund for sin anvendelse af traktatens konkurrenceregler inden for postsektoren.

2. Generelle bemærkninger

2.1. Regionsudvalget udtrykker generel tilfredshed med direktivets forslag, som kan yde et positivt og velanbragt bidrag til udviklingen af EU's posttjenester og især til at garantere en universel posttjeneste for alle brugere i Fællesskabet.

2.2. Regionsudvalget noterer sig, at postsektoren i EU tegner sig for ca. 1,3 % af BNP og beskæftiger ca. 1,8 mio. arbejdstagere (hvoraf 1,4 mio. er ansat i offentlige postvirksomheder), samt at posttjenesterne i EU besørger 80 mia. forsendelser om året, hvoraf 3 mia. er forsendelser mellem medlemsstaterne.

2.3. Regionsudvalget anerkender det primære behov for at beskytte de monopoliserede tjenester, således at sektoren bliver i stand til at præstere en universel tjeneste, men er samtidig klar over, at postsektoren er omfattet af EU-lovgivningen og traktatens konkurrenceregler, som er blevet knæsat af EF-Domstolen.

2.4. Efter at have foretaget en omfattende høring af tjenestemænd fra Kommissionen, offentlige og private postvirksomheder samt repræsentanter for arbejdstager- og forbrugerorganisationer fremsætter Regionsudvalget derfor følgende udtalelse og foreslår følgende ændringer i direktivet om posttjenester.

3. Særlige bemærkninger

Meddelelsen om de foreslåede foranstaltninger til udvikling af Fællesskabets posttjenester

3.1. Regionsudvalget noterer sig de indledende bemærkninger til direktivet og udtrykker især tilfredshed med Kommissionens vurdering af de foreslåede foranstaltninger i relation til nærhedsprincippet.

Formålet med de påtænkte foranstaltninger

3.2. Hovedformålet er at sikre, at der i hele EU opretholdes en universel posttjeneste af høj kvalitet til overkommelige priser og med et stabilt finansieringsgrundlag. Det tilstræbes, i overensstemmelse med traktatens artikel 7 A, at skabe et marked uden interne grænser, hvor tjenester og finansiering er sikret, og hvor der er fri bevægelighed for varer, tjenesteydelser og personer.

Problemstillingens fællesskabsdimension

3.3. Alle borgere i medlemsstaterne vil nyde godt af mere effektive og ydedygtige posttjenester.

Postvæsnernes hidtidige harmoniseringstiltag har vist sig utilstrækkelige, til dels fordi de trufne foranstaltninger ikke har været af bindende karakter, og der er i de seneste år gjort meget få fremskridt, især når det gælder postbesørgelsen på tværs af grænserne.

Behovet for en fællesskabsindsats

3.4. Effektive og hurtige resultater kan kun nås via EU-lovgivning; dette gælder især postbesørgelsen på tværs af grænserne og den tekniske standardisering. Hvis medlemsstaterne hver især indførte deres egne regler uden nogen form for samordning, kunne det blive vanskeligere at få det indre postmarked til at fungere effektivt. En manglende indsats ville få betydelige virkninger for andre økonomiske sektorer og indvirke negativt på den økonomiske og sociale samhørighed. Endelig har posttjenesterne en vigtig social funktion specielt i ugunstigt stillede områder, og de spiller en betydningsfuld rolle for den fysiske planlægning.

Fællesskabets aktionsmuligheder: fordelen ved et direktiv

3.5. Det er absolut nødvendigt, at samtlige medlemsstater deltager i de planlagte foranstaltninger. Direktivforslaget fastlægger generelle bestemmelser og grundlæggende principper, som udgør et mindstemål af harmoniserede foranstaltninger. Det påhviler medlemsstaterne at gennemføre disse fællesskabsregler i nationale love og administrative bestemmelser og fastsætte de nærmere regler for den struktur, som passer bedst til netop deres forhold.

Direktivets præambel og betragtninger

3.6. Regionsudvalget udtrykker tilfredshed med direktivets præambel og betragtninger, men foreslår dog følgende ændringer:

3.7. Fjerde betragtning ændres fra: »Kommissionen har gennemført en omfattende offentlig høring om de aspekter af posttjenesterne, der er af fællesskabsinteresse,« til:

»Kommissionen har gennemført en omfattende offentlig høring om de aspekter af posttjenesterne, der er af fællesskabsinteresse; den har modtaget bidrag fra de berørte parter inden for postsektoren og noteret sig deres synspunkter.«

Begrundelse

Postsektoren er den vigtigste aktør i dette direktiv, og dens bidrag og synspunkter bør noteres og tages til efterretning.

3.8. Sjette betragtning ændres fra: »postbesørgelsen over grænserne lever ikke i alle tilfælde op til brugernes og de europæiske borgeres forventninger, og specielt præstationerne med hensyn til posttjenesternes kvalitet i forbindelse med postbesørgelsen over grænserne i Fællesskabet er utilfredsstillende i dag« til:

»det er nødvendigt mere større effektivitet og med tjenester af bedre kvalitet i postbesørgelsen over grænserne.«

Begrundelse

Der er generel enighed om, at det er påkrævet med større effektivitet i postbesørgelsen over grænserne; derimod er der ikke blevet fremlagt klare beviser for, at denne tjeneste skulle være specielt utilfredsstillende i de fleste medlemsstaters posttjenester.

3.9. I syttende betragtning gøres det til en forpligtelse at liberalisere besørgelsen af adresserede reklameforsendelser fra 31. december 2000. Betragtningen bør i stedet affattes således:

»adresserede reklameforsendelser udgør et særskilt segment af postmarkedet, men at adskille disse forsendelser fra den almindelige post vil give anledning til forvirring, og det vil i de færreste tilfælde være muligt at foretage sondringen lokalt; desuden er indtægterne fra adresserede reklameforsendelser nødvendige for at opretholde den universelle tjeneste, og denne tjeneste bør derfor fortsat være monopoliseret; fire år efter direktivets gennemførelse foretages en revurdering af denne sektor.«

Begrundelse

Adresserede reklameforsendelser tegner sig for 17 % af den mængde brevpost, postvæsnerne besørger, og 12 % af deres indtægter stammer fra denne forsendelseskategori. At liberalisere denne sektor af posttjenesterne kunne få en ødelæggende virkning for sikringen af den universelle tjeneste.

Med sit ændringsforslag mener Regionsudvalget at have fundet en formulering, som i højere grad ville kunne bidrage til at bevare en egentlig universel tjeneste. Desuden er det Regionsudvalgets opfattelse, at denne posttjeneste først bør tages op til revurdering fire år efter direktivets gennemførelse, hvor man har kunnet danne sig et realistisk indtryk af direktivets konsekvenser - og ikke mindst dets finansielle følgevirkninger - for posttjenesterne.

3.10. I attende betragtning foreslås det, at der senest den 30. juni 1998 træffes beslutning om, hvorvidt liberalisering af indgående udenlandsk post skal kunne udskydes. Regionsudvalget foreslår denne betragtning affattet således:

»indgående udenlandsk post udgør i hele Fællesskabet gennemsnitligt 4 % af den mængde brevpost, postvæsnerne besørger, og 3 % af deres indtægter, og denne monopoltjeneste er nødvendig for at sikre leverandøren af den universelle tjeneste økonomisk bæredygtige vilkår; Kommissionen vil senest den 31. december 2000 under hensyn til navnlig den økonomiske, sociale og teknologiske udvikling, der har fundet sted i sektoren, og til de økonomiske vilkår for leverandøren af den universelle posttjeneste træffe beslutning om, hvorvidt tidspunktet for liberaliseringen af denne tjeneste skal kunne udskydes.«

Begrundelse

Indgående udenlandsk post udgør gennemsnitligt 4 % af den mængde brevpost, postvæsnerne besørger, og 3 % af deres indtægter, men i nogle lande er dette tal meget højere. Hvis leverandørerne af de offentlige tjenester mister disse indtægter i overgangsperioden for direktivets gennemførelse, kan det få meget alvorlige konsekvenser, og der bør derfor ikke foretages en revaluering på området før år 2000, hvor direktivets virkninger kan analyseres behørigt.

Direktivet

Kapitel 1 - Formål og anvendelsesområde

3.11. Regionsudvalget udtrykker tilfredshed med direktivets formål og anvendelsesområde som defineret i kapitel 1 og begrænser sig til at kommentere visse aspekter, som er behandlet i andre kapitler.

Kapitel 2 - Den universelle posttjeneste

3.12. Regionsudvalget bifalder forslaget om at tilvejebringe en universel posttjeneste i Fællesskabet og især tanken om, at alle brugere skal disponere over tjenester af høj kvalitet til overkommelige priser. Regionsudvalget henleder imidlertid opmærksomheden på, at posttjenester har en betydelig menneskelig dimension, som der bør tages hensyn til ved gennemførelsen af de nødvendige ændringer.

3.13. Regionsudvalget udtrykker tilfredshed med kravet om, at antallet og placeringen af indsamlings- og ekspeditionssteder skal være i overensstemmelse med brugernes behov, men henstiller dog, at der især i landdistrikter fastlægges minimumskriterier for disse indsamlings- og ekspeditionssteder. Det anmoder om særlig støtte til landposthuse.

3.14. Regionsudvalget noterer sig, at leverandøren af den universelle posttjeneste på alle hverdage og mindst fem dage om ugen skal garantere én tømning på indsamlings- og ekspeditionsstederne og én omdeling til alle privat- og firmaadresser.

3.15. Regionsudvalget henstiller dog, at tømning og udbringning sker ikke én, men to gange dagligt for erhvervskunder i større byområder, hvor det er medlemsstaternes kompetence.

3.16. Regionsudvalget bemærker, at den universelle tjeneste garanterer besørgelsen brevforsendelser på op til 2 kg og postpakker på op til 20 kg samt af rekommanderede forsendelser og forsendelser med værdiangivelse som fastsat af Verdenspostforeningen i 1989; det bemærkes endvidere, at disse tjenester omfatter både indenlandsk postbesørgelse og postbesørgelse over grænserne.

3.17. Regionsudvalget foreslår imidlertid første linje i artikel 4 ændret fra: »Hver medlemsstat udpeger én eller flere postvirksomheder...« til:

»Hver medlemsstat udpeger, i samråd med de lokale og regionale myndigheder, én eller flere postvirksomheder...«

3.18. Regionsudvalget kan tilslutte sig tankegangen i artikel 5, men foreslår dog artiklens tredje led ændret fra: »der må ikke ske nogen form for forskelsbehandling, det være sig under henvisning til politiske, religiøse eller filosofiske motiver« til:

»der må ikke ske nogen form for forskelsbehandling, især ikke forskelsbehandling begrundet i politiske, religiøse, filosofiske eller regionale motiver.«

Regionsudvalget er desuden bekymret over, at en enhedstakst i hver enkelt medlemsstat ikke er medtaget som en del af det andet krav i artikel 5, og ønsker følgende krav tilføjet:

»- den skal garantere en enhedstakst til alle brugere uden hensyn til særlige forhold.«

3.19. Regionsudvalget bifalder helhjertet tankegangen i artikel 6 og 7.

Kapitel 3 - Harmonisering af de posttjenester, der kan monopoliseres

3.20. På grund af de mulige konsekvenser af direktivets artikel 8 opfordrer Regionsudvalget Kommissionen til at omformulere denne artikel som følger:

A. 1. I det omfang, det er nødvendigt for at opretholde den universelle posttjeneste, omfatter de tjenester, som leverandørerne af den universelle posttjeneste kan få monopol på i hver medlemsstat, indsamling, transport, sortering og omdeling af brevforsendelser, herunder rekommanderede forsendelser, ind- og udgående udenlandsk post og adresserede reklameforsendelser på op til 350 g, for hvilke taksten er højst fem gange den offentlige takst for en brevforsendelse på første vægtsats.

B. Stk. 2 udgår.

C. Det tidligere stk. 2 og stk. 3 skrives sammen til nyt stk. 2:

D. 2. Bestemmelserne i stk. 1 tages op til fornyet vurdering, når Kommissionen i henhold til artikel 23 aflægger beretning til Europa-Parlamentet og Rådet om anvendelsen af dette direktiv og senest i slutningen af fjerde år efter dette direktivs ikrafttræden.

E. 3. Medlemsstaterne giver på Kommissionens anmodning alle de nødvendige oplysninger i relation til den i stk. 2 omhandlede beretning.

Begrundelse

Regionsudvalget mener, at direktivet skal have været i kraft i fire år, før man undersøger og klarlægger, hvilke konsekvenser direktivet har for leverandørerne af den universelle posttjeneste.

3.21. Artikel 9 foreslås ændret som følger:

»Medlemsstaterne udpeger den eller de enheder, der har ret til at opstille postkasser til modtagelse af postforsendelser på offentlig gade og vej samt ret til - hvor det skønnes passende og i overensstemmelse med skik og brug - at udstede frimærker med landets navn, og overdrager endvidere den eller disse enheder ansvaret for rekommanderede forsendelser.«

Kapitel 4 - Vilkårene for levering af ikke-monopoliserede tjenester og adgang til postnettet

3.22. Regionsudvalget bifalder bestemmelserne i artikel 10, 11 og 12, men foreslår dog følgende ændringer.

Artikel 10, stk. 5, ændres fra:

»Medlemsstaterne kan indføre et system til identificering af direct mail, som giver mulighed for kontrol med sådanne forsendelser, når denne tjeneste liberaliseres«

til:

»Medlemsstaterne kan indføre et system til identificering af nye tjenester, når disse liberaliseres.«

Et nyt stk. 6 føjes til artikel 10:

»De nye tjenester kan underlægges fri konkurrence, for så vidt som de klart adskiller sig fra de monopoliserede tjenester. Det påhviler den nationale forvaltningsinstans at vurdere dette, navnlig på grundlag af forskel i pris.«

3.23. Regionsudvalget ønsker følgende føjet til artikel 11, stk. 1, som omhandler harmoniseringen af bevillingsprocedurerne:

»I sidstnævnte tilfælde skal leverandøren af den universelle tjeneste i modtagelseslandet have en betaling, som dækker omkostningerne og gør det muligt at forbedre kvaliteten af de grænseoverskridende tjenester.«

Begrundelse

Leverandøren af den universelle tjeneste i modtagelseslandet bør have fuld dækning for omkostningerne ved postbesørgelsen.

Kapitel 5 - Principper for takstfastsættelse og gennemsigtighed i regnskaberne

3.24. Med hensyn til direktivets artikel 14 om terminalafgifter foreslår Regionsudvalget, at den af Kommissionen foreslåede tekst erstattes af en ordlyd, der afspejler følgende ideer:

»Den indbyrdes afregning mellem de europæiske posttjenester for gensidige tjenesteydelser foregår på basis af deres respektive omkostninger, som afspejles i de indenlandske takster. Regionsudvalget anmoder Kommissionen om at etablere en lovgivningsmæssig ramme for en sådan ordning.

Indtil en sådan ordning træder i kraft, kan de europæiske posttjenester anvende beskyttelsesforanstaltninger mod remailpraksis i henhold til artikel 25 i Verdenspostforeningens traktat, herunder remail af ikke-fysisk karakter«.

3.25. Artikel 15, stk. 2, som omhandler adskilte regnskaber, foreslår Regionsudvalget imidlertid affattet således:

»Leverandørerne af den universelle tjeneste fører i deres interne bogholderi adskilte regnskaber dels for de monopoliserede tjenester og dels for de ikke-monopoliserede tjenester.«

Begrundelse

Det ville skabe overflødig træghed og bureaukrati, hvis der i de adskilte regnskaber skulle sondres mellem indsamling, transport, sortering og omdeling.

Kapitel 6 - Posttjenesternes kvalitet

3.26. Regionsudvalget tilslutter sig grundsynspunkterne i kapitlet om posttjenesternes kvalitet, men foreslår dog følgende ændringer.

I artikel 16 (om kvalitetsstandarder) ændres linjerne:

»Disse standarder fastsættes af:

- medlemsstaterne, for så vidt angår den indenlandske postbesørgelse«

til:

»Disse standarder fastsættes af:

- medlemsstaterne i samråd med deres lokale og regionale myndigheder, for så vidt angår den indenlandske postbesørgelse.«

Begrundelse

Der må tages hensyn til nærhedsprincippet og behovet for at involvere de lokale og regionale myndigheder.

3.27. Regionsudvalget bifalder generelt synspunkterne i artikel 17, men forslår dog følgende ændringer.

Punktummet:

»Medlemsstaterne påser, at der fastsættes standarder for den indenlandske postbesørgelse, og at disse standarder er forenelige med de standarder, der fastsættes af Kommissionen for postbesørgelsen over grænserne inden for Fællesskabet«

ændres til:

»Medlemsstaterne påser i samråd med deres lokale og regionale myndigheder, at der fastsættes standarder for den indenlandske postbesørgelse, og at disse standarder er forenelige med de standarder, der fastsættes af Kommissionen for postbesørgelsen over grænserne inden for Fællesskabet.«

3.28. Endvidere ændres artiklens andet punktum fra:

»Der bør dog under hensyntagen til særlige nationale forhold indledningsvis fastsættes et mål, der i alle medlemsstaterne skal sikre, at mindst 80 % af brevforsendelserne af hurtigste standardkategori postbesørges fra start til slut i løbet af én hverdag mellem afsendelsesdagen og omdelingsdagen«

til:

»Der bør dog under hensyntagen til særlige nationale forhold indledningsvis fastsættes et mål, der i alle medlemsstaterne efter en passende tilpasningsperiode skal sikre, at mindst 90 % af brevforsendelserne af hurtigste standardkategori postbesørges fra start til slut i løbet af én hverdag mellem afsendelsesdagen og omdelingsdagen, og i det mindste at de eksisterende standarder i medlemsstaterne opretholdes.«

Begrundelse

Der må sikres et mere realistisk og tilfredsstillende serviceniveau hos leverandøren af de monopoliserede tjenester.

3.29. I artikel 19 om »klager fra brugerne« foreslår Regionsudvalget desuden følgende føjet til stk. 1:

»Samtidig påser medlemsstaterne, at disse forpligtelser påhviler alle offentlige og private postvirksomheder.«

Kapitel 7 - Harmonisering af tekniske standarder

3.30. Regionsudvalget udtrykker tilfredshed med artikel 20 om harmonisering af tekniske standarder.

Kapitel 8 - Det rådgivende udvalg

3.31. Regionsudvalget bifalder nedsættelsen af det rådgivende udvalg i henhold til artikel 21, men ønsker dog artiklens første punktum:

»Kommissionen bistås af et rådgivende udvalg bestående af repræsentanter for medlemsstaterne og med en repræsentant for Kommissionen som formand«

ændret til:

»Kommissionen bistås af et rådgivende udvalg bestående af repræsentanter for medlemsstaterne og regionerne og med en repræsentant for Kommissionen som formand.«

Kapitel 9 - Den nationale forvaltningsmæssige instans

3.32. Regionsudvalget bifalder tanken om at udpege nationale forvaltningsmæssige instanser, men forslår dog første punktum i artikel 22 ændret fra:

»Hver medlemsstat udpeger en national forvaltningsinstans for postsektoren, som er retligt og driftsmæssigt uafhængig af postvirksomhederne« til:

»Hver medlemsstat udpeger en national forvaltningsinstans for postsektoren, som er retligt og driftsmæssigt uafhængig af postvirksomhederne, og hvori regionale og lokale myndigheder er repræsenteret.«

Kapitel 10 - Afsluttende bestemmelser

3.33. Regionsudvalget tilslutter sig direktivets afsluttende bestemmelser, men foreslår - i tråd med tidligere ændringsforslag - første punktum i artikel 23, stk. 1, ændret fra:

»Tre år efter ikrafttrædelsestidspunktet for dette direktiv og senest i første halvår af år 2000 aflægger Kommissionen beretning til Europa-Parlamentet og Rådet om, hvordan direktivet er blevet anvendt«

til:

»Fire år efter ikrafttrædelsestidspunktet og senest i andet halvår af år 2001 aflægger Kommissionen beretning til Europa-Parlamentet og Rådet om, hvordan direktivet er blevet anvendt, og stiller forslag til, hvordan de universelle og monopoliserede tjenester kan justeres på grundlag af traktatens artikel 100 A og 189 B.«

4. Konklusioner

Regionsudvalget bifalder direktivets hovedprincipper, især når det gælder de universelle posttjenester, men skal dog påpege følgende:

4.1. Regionsudvalget frygter, at en for hurtig liberalisering inden for postsektoren vil efterlade leverandørerne af de monopoliserede tjenester med urentable virksomheder, hvilket vil få negative konsekvenser for de universelle posttjenester.

4.2. Regionsudvalget er bekymret for følgerne af disse ændringer specielt i landdistrikter og tyndt befolkede områder.

4.3. Endvidere er Regionsudvalget bekymret for beskæftigelsen inden for sektoren. Der er beskæftiget 1,4 mio. mennesker i offentlige postvirksomheder i EU, de fleste af dem i regionerne og uden for de største befolkningscentre, dvs. på lokale postkontorer osv.

4.4. Regionsudvalget er skuffet over, at der ved udformningen af direktivet er taget så lidt højde for regionernes potentielle bidrag; det gælder f.eks. sammensætningen af det rådgivende udvalg og den nationale forvaltningsmæssige instans.

4.5. Endelig skal Regionsudvalget fremhæve, at det nok støtter liberaliseringen, men at denne proces bør gennemføres over en længere periode end foreslået i direktivet.

Bruxelles, den 13. juni 1996.

Pasqual MARAGALL i MIRA

Formand for Regionsudvalget

() EFT nr. C 322 af 2. 12. 1995, s. 22.